Štefan Vrablec

Mons. Štefan Vrablec (* 21. február 1925, Závod – † 1. september 2017, Nitra) bol emeritný pomocný biskup Bratislavsko-trnavskej arcidiecézy, titulárny biskup thasbaltský, redaktor a spisovateľ.

Životopis 
Pochádza zo siedmich detí, má brata kňaza, dve rehoľné sestry a dvaja súrodenci sú laici. Sestra Anička v deň svojho krstu zomrela. Jeho brat kňaz prof. Jozef Vrablec bol generálnym vikárom v Nitre a zakladateľ slovenskej modernej homiletiky. V roku 1945 maturoval na Gymnáziu v Trnave.

Štúdia 
Z finančných dôvodov sa nedostal na štúdia teológie do Bratislavy, preto sa rozhodol ísť študovať do Nitry. Po prvom roku štúdia sa naskytla možnosť študovať v Ríme. Do kňazskej vysviacky bol ubytovaný v Pápežskom kolégiu Nepomucenum v Ríme. V roku 1951 dosiahol licenciát z teológie a neskôr v roku 1956 doktorát z teológie na Lateránskej univerzite v Ríme. V roku 1963 pokračoval v štúdiu na Gregoriánskej univerzite v Ríme na Inštitúte spirituality.

Kňaz 
Za kňaza bol vysvätený 23. decembra 1950 v Ríme arcibiskupom Luigim Tragliom. Na Slovensko sa nemohol vrátiť kvôli totalitnému systému v krajine a tak po kňazskej vysviacke pôsobí v Taliansku.
 1951 – kaplán v Cesio Maggiore (Belluno – Taliansko)
 1955 – správca farnosti v Goima di Zoldo (Belluno – Taliansko)
 1957 – spirituál v kňazskom seminári v Chieti
 1964 – spirituál v kňazskom seminári v Assisi
 1967 – redaktor v Slovenskom ústave sv. Cyrila a Metoda v Ríme
 1993 – riaditeľ v Slovenskom ústave sv. Cyrila a Metoda v Ríme

Biskup 
Pápežom sv. Jánom Pavlom II. bol 19. júna 1998 menovaný za pomocného biskupa Bratislavsko-trnavskej arcidiecézy a za titulárneho biskupa Tasbaltského. Biskupskú vysviacku prijal 26. júla 1998 v Bazilike Sedembolestnej Panny Márie v Šaštíne z rúk nitrianskeho kardinála Jána Chryzostoma Korca, bratislavsko-trnavského arcibiskupa Jána Sokola a apoštolského nuncia na Slovensku Luigiho Dossenu. Za biskupské motto si zvolil Nech sa ti klania celá zem.

Dňa 2. mája 2004 sa stal emeritným pomocným biskupom Bratislavsko-trnavskej arcidiecézy. Na odpočinku žil najskôr v priestoroch Arcibiskupského úradu v Trnave, neskôr ho dal Róbert Bezák vysťahovať do Nitry. Podľa vyjadrení Bezáka, bol jeho predchodca, presťahovaný pre jeho vlasné dobro, keďže v Nitre bolo o neho lepšie postarané.

Zomrel 1. septembra 2017 vo večerných hodinách v 92. roku života, 68. roku kňazstva a 19. roku biskupskej služby v Kláštore Spoločnosti Dcér kresťanskej lásky sv. Vincenta de Paul v Nitre. Posledná rozlúčka sa konala dňa 7. septembra 2017 najskôr v Katedrále sv. Jána Krstiteľa v Trnave a v rodnej farnosti Závod, kde je aj pochovaný.

Ocenenia 
V roku 2002 mu prezident Rudolf Schuster prepožičal štátne vyznamenanie Rad Ľudovíta Štúra I. triedy.

Dielo 
Biskup Štefan Vrablec bol zakladateľom a redaktorom časopisu Slovenský kňaz (1959), potom Diakonia (1972) a neskôr Magnifikat (1975). Okrem toho je autorom nasledujúcich publikácií:

 1963: Posviacka chrámu
 1974: Je niekto z vás chorý?, Slovenský ústav svätého Cyrila a Metoda, ilustrácie: Andrej Pauliny.
 1975: V sedmobrežnom kruhu Ríma, Slovenský ústav svätého Cyrila a Metoda, Rím, podtitul: Príručka pre slovenských pútnikov
 1984: Drahé rehoľné sestry, Rím,, podtitul: bulletin slovenských rehoľných sestier.
 1985: Od srdca k Srdcu: Malý modlitebník a spevník
 1996: Môj brat 60 rokov kňazom, Rím.
 2002: Dar, ktorý nestarne, Záhorské múzeum, podtitul: Pamätnica 65. výročia kňazstva Mons. ThDr. Jozefa Vrableca, ISBN 80-85446-42-1
 2006: Som miništrant, Spolok svätého Vojtecha, ISBN 80-7162-633-3.
 2008: Som adorátor, Spolok svätého Vojtecha, ISBN 978-80-7162-744-9.
 2012: Uctievame si Pannu Máriu, Spolok svätého Vojtecha, ISBN 978-80-7162-914-6.

Zdroje

Referencie

Externé odkazy 
 J. E. Mons. Štefan Vrablec, emeritný biskup - kbs.sk
 Dominikánsky knižný inštitút, Bibliografia niektorých kňazov - Vrablec, Štefan

Biskupi Trnavskej diecézy
Slovenskí spisovatelia
Kresťanskí spisovatelia
Konferencia biskupov Slovenska
Osobnosti zo Závodu
Držitelia Radu Ľudovíta Štúra I. triedy
Absolventi Pápežskej lateránskej univerzity